text: Sygehus tester enestuer før de bygges 
  28 november 2016 kl. 18.18
  I oktober flyttede Medicinsk afdeling på Sydvestjysk Sygehus ind på en testafdeling. De næste to år skal de teste tre nye tiltag. 
  Imens håndværkerne på Sydvestjysk Sygehus i Esbjerg har travlt med at bygge en seks etager høj sengebygning med 158 helt nye enestuer, så er man netop gået igang med at teste, hvordan de fremtidige sengestuer skal se ud, når de er færdige.   
  Forud ligger et årelangt samarbejde mellem blandt andet patienter, pårørende, medarbejdere og teknikere. Ideérne skal prøves af i praksis i de næste tre år.
  Maj Vestkær Hansen, sygeplejerske, Sydvestjysk Sygehus: "Nu skal vi ikke løbe frem og tilbage efter ting - og kan hele tiden blive hos patienterne, mens vi arbejder."
  Et nyt tiltag er, at der på hver stue findes et stort skab, som indeholder blandt andet kanyler, tøj og katetere. Ting som skal bruges inde på stuen, men som tidligere lå i depotrum på gangene.
  - Nu skal vi ikke løbe frem og tilbage efter ting - og kan hele tiden blive hos patienterne, mens vi arbejder, fortæller sygeplejerske Maj Vestkær Hansen til TV SYD.
  En anden ting der også testes er "bedside-registrering”. Det er journalskrivning på en computer lige ved siden af patienten. Det betyder, at patienterne selv kan følge med i eventuelle scanningsbilleder eller blodprøveresultater.
  Sygeplejerske Maj Vestkær Hansen  fortæller, at det øger patientsikkerheden og minimerer fejl, når man står ved siden af patienten og skriver ned, i stedet for at notere det på papir og bagefter renskrive det på kontoret. 
  Erfaringerne bliver indsamlet løbende. Byggeriet af den nye sengeafdeling skal efter planen stå færdig i 2019.
  
  